**SAJTÓKÖZLEMÉNY**

2017. május 16.

**Hat új autó a kőbányai közbiztonság és rend szolgálatában**

**Kőbánya közbiztonsági statisztikái látványosan javultak az elmúlt években, köszönhetően az önkormányzati fejlesztéseknek, a rendőrségnek, a közterület-felügyeletnek, a polgárőrségnek és a mezőőröknek nyújtott támogatásoknak, illetve a szervezetek összehangolt munkájának. Kovács Róbert polgármester kedden hat új gépkocsit adott át a kerület közbiztonságáért és rendjéért dolgozó szervezeteknek.**

Az elmúlt években példaértékű együttműködés alakult ki Kőbányán az önkormányzat, a kerületi rendőrkapitányság, a közterület-felügyelet, a Rákosmenti Mezei Őrszolgálat és a polgárőrség között. A közös járőrszolgálatoknak, valamint a Kőbányai Önkormányzat folyamatos közbiztonsági fejlesztéseinek köszönhetően (a térfigyelő- és lépcsőházi kamerarendszer bővítése, albérleti támogatás a rendőröknek, új körzeti-megbízotti irodák, autó- és eszközvásárlások, stb.) az elmúlt 5 évben látványosan javultak Kőbánya közbiztonsági statisztikái. A regisztrált bűncselekmények száma egy év alatt 15 százalékkal csökkent. Ezen belül a közterületi bűncselekmények száma 8 százalékkal mérséklődött, a lopások és betöréses lopások száma 12 százalékkal, az autólopások aránya 36, a gépkocsi feltöréseké pedig 16 százalékkal csökkent.

Kovács Róbert polgármester május 16-án 3 autót adott át a kerületi rendőrségnek, egyet a Kőbányai Közterület-felügyeletnek, egyet az útellenőri szolgálatnak és egyet a Rákosmenti Mezei Őrszolgálatnak. Beszédében Kovács Róbert hangsúlyozta: bízik abban, hogy az újabb támogatás nem csak a bűnüldözésben és a bűnmegelőzésben jelent majd segítséget, hanem a kőbányai zöldterületekre hordott illegális szemét lerakásának megfékezésében is – ez utóbbival szinte szélmalomharcot vív valamennyi kertvárosi kerület Budapesten. A polgármester igazi csapatmunkának nevezte a szervezetek és a hivatal közötti együttműködést, hangsúlyozva, hogy az összefogás, valamint az összehangolt műszaki fejlesztések és egyéb önkormányzati támogatások nélkül a statisztikák sem javultak volna ilyen látványosan.

A polgármestertől Meichl Géza dandártábornok, a főkapitány gazdasági helyettese, dr. Gyetvai Tibor ezredes, kerületi rendőrkapitány és három munkatársa vette át az autókat. A rendőrség egy Dacia Duster, egy Suzuki SX4 és egy Dacia Sandero típusú, összesen közel 10 millió forint értékű gépjárművet kapott az önkormányzattól. A kocsikat közterületi járőrözésre, bűnügyi helyszínelésekhez és nyomozásokhoz használják majd. A Kőbányai Közterület Felügyelet és az útellenőri szolgálat egy-egy 3,6 millió forint értékű Dacia Dokkert, a Rákosmenti Mezei Őrszolgálat pedig egy 4,53 millió forint értékű Suzuki Vitarát kapott, melynek megvásárlásához a kőbányai és a XV. kerületi önkormányzat fele-fele arányban járult hozzá.